CELEX: 32012R0016
Language: hu
Date: 2012-01-11 00:00:00
Title: A Bizottság 16/2012/EU rendelete ( 2012. január 11. ) a 853/2004/EK európai parlamenti és tanácsi rendelet II. mellékletének az emberi fogyasztásra szánt állati eredetű fagyasztott élelmiszerekre vonatkozó előírások tekintetében történő módosításáról  EGT-vonatkozású szöveg

12.1.2012   
            
            
               HU
            
            
               Az Európai Unió Hivatalos Lapja
            
            
               L 8/29
            
         A BIZOTTSÁG 16/2012/EU RENDELETE
   (2012. január 11.)
   a 853/2004/EK európai parlamenti és tanácsi rendelet II. mellékletének az emberi fogyasztásra szánt állati eredetű fagyasztott élelmiszerekre vonatkozó előírások tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (1) 10. cikkének (1) bekezdésére,
   mivel:
   
               (1)
            
            
               A 853/2004/EK rendelet az állati eredetű élelmiszerekre vonatkozóan higiéniai szabályokat állapít meg az élelmiszer-ipari vállalkozók számára. Az élelmiszer-ipari vállalkozóknak az e rendelet II. mellékletében előírt követelményeknek meg kell felelniük.
            
         
               (2)
            
            
               A 853/2004/EK rendelet alkalmazása folyamán szerzett tapasztalatok alapján felmerült néhány, az állati eredetű élelmiszerek tárolásával kapcsolatos nehézség. Ha az ilyen élelmiszerek eredeti fagyasztásának időpontját feltüntetnék, az élelmiszer-ipari vállalkozók nagyobb biztonsággal meg tudnák állapítani, hogy az adott élelmiszer alkalmas-e emberi fogyasztásra.
            
         
               (3)
            
            
               Az élelmiszerek címkézésére, kiszerelésére és reklámozására vonatkozó tagállami jogszabályok közelítéséről szóló, 2000. március 2-i 2000/13/EK európai parlamenti és tanácsi irányelv (2) a végső fogyasztókhoz kerülő élelmiszerek címkézéséről, valamint kiszerelésének, illetve reklámozásának egyes szempontjairól rendelkezik. Az irányelv azonban az élelmiszerek előállításának ezt megelőző szakaszaira nem vonatkozik.
            
         
               (4)
            
            
               Az illetékes hatóságok a 853/2004/EK rendelet rendelkezései alkalmazásának biztosítására tett intézkedéseik során feltárták, hogy az állati eredetű élelmiszerek előállításának és fagyasztásának a végső fogyasztóhoz való szállítását megelőző előállítási szakaszaira vonatkozóan részletesebb előírások meghatározására lenne szükség.
            
         
               (5)
            
            
               Erre tekintettel a 853/2004/EK rendelet II. mellékletét módosítani kell úgy, hogy az állati eredetű fagyasztott élelmiszerekre vonatkozó előírásokat tartalmazzon.
            
         
               (6)
            
            
               A 853/2004/EK rendeletet ezért ennek megfelelően módosítani kell.
            
         
               (7)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   A 853/2004/EK rendelet II. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   A rendeletet 2012. július 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. január 11-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 139., 2004.4.30., 55. o.
   
      (2)  HL L 109., 2000.5.6., 29. o.
   
      MELLÉKLET
      A 853/2004/EK rendelet II. melléklete a következő, IV. szakasszal egészül ki:
      
         „IV. SZAKASZ:   ÁLLATI EREDETŰ FAGYASZTOTT ÉLELMISZEREKRE VONATKOZÓ ELŐÍRÁSOK
         
                     1.
                  
                  
                     E szakasz alkalmazásában az »előállítás időpontja«:
                     
                                 a)
                              
                              
                                 állati test, fél állati test vagy negyed állati test esetén a vágás napja;
                              
                           
                                 b)
                              
                              
                                 vadak esetén az elejtés napja;
                              
                           
                                 c)
                              
                              
                                 halászati termékek esetében a begyűjtés vagy befogás napja;
                              
                           
                                 d)
                              
                              
                                 bármilyen más, állati eredetű élelmiszernél, adott esetben a feldolgozás, darabolás, darálás vagy előkészítés napja.
                              
                           
               
                     2.
                  
                  
                     Az emberi fogyasztásra szánt állati eredetű fagyasztott élelmiszerek esetében mindaddig, amíg a 2000/13/EK irányelv szerint az élelmiszert nem látják el címkével, vagy további feldolgozásra nem kerül, az élelmiszer-ipari vállalkozók kötelesek gondoskodni arról, hogy a következő információkhoz hozzáférjen az az élelmiszer-ipari vállalkozó, akinek az élelmiszert szállítják, valamint kérésre az illetékes hatóság is:
                     
                                 a)
                              
                              
                                 az előállítás napja; és
                              
                           
                                 b)
                              
                              
                                 a fagyasztás napja, ha az az előállítás napjától eltér.
                              
                           Ha az élelmiszert alkotó különböző nyersanyagtételek előállításának, illetve fagyasztásának a napja eltér, e kettő közül adott esetben a korábbi dátumot kell hozzáférhetővé tenni.
                  
               
                     3.
                  
                  
                     A kötelező tájékoztatás megadásának legalkalmasabb formáját a fagyasztott élelmiszer szállítója választhatja meg, amennyiben biztosítja, hogy a (2) bekezdésben foglalt tájékoztatás egyértelműen és félreérthetetlenül hozzáférhető, valamint lekérdezhető azon élelmiszer-ipari vállalkozó számára, akinek az élelmiszert szállítja.”